"Наџьнатә аахыс, ақәаҭана скыртә сҟалеижьҭеи ацәқәа рыла сцәаӷәоит, ақәаҭана иацәаӷәои атрактор иацәаӷәои узеидкылаӡом. Қәаҭанала сара изысҭаху еивҵаԥсаны исцәаӷәоит, инысҭаху адгьыл стыхоит, аџьықәреи ласҵоит", — ҳәа иҳәоит Анзор Аиба.
Атракторлеи ақәаҭаналеи иуцәаӷәо адгьыл еиԥшӡам. Аџьықәреи ахаҭабзиареи аҽаҩреи анырра анаҭоит атракторла ианыцәаӷәо, адгьыл атрактор ианацәаӷәо абзиара зегьы аҵаҟа иагоит хыхьҟа ацәгьара ханагалоит, иара уаауп аџьықәреи аԥашәгьы ахьакуа, убри аҟынтә қәаҭанала иуцәаӷәази илауҵази ауп ибзиоу.
Иахьа ацәқәа рыла ицәаӷәо рхыԥхьаӡара маҷзаргьы Гәдоуҭа араион иахьаҵанакуа Џьырхәеи, Бармышьи, Ҟәланырхәеи, Абгархықәи реиԥш иҟоу ақыҭақәа рҿы адгьыл ахьиашам, атехника неиртә еиԥш иахьыҟам анкьа еиԥш ицәаӷәоит.
Гәдоуҭа араион Бармышь ақыҭан инхо анхаҩы Анзор Аиба иҭаацәараҿы есшықәса ауҭраҭыхи аџьықәреи ахьыҟарҵо аҭыԥ ацәқәа рыла ирцәаӷәоит.
Гәдоуҭа араион иахьаҵанакуа Џьырхәеи, Бармышьи, Ҟәланырхәеи, Абгархықәи реиԥш иҟоу ақыҭақәа рыҟны анкьа еиԥш ицәаӷәоит.
Атракторлеи қәаҭаналеи иуцәаӷәо адгьыл узеидкылаӡом.
Акәаҭана адгьыл еивҵаԥсаны иацәаӷәоит, анаҩсан аҳәҳәага хыршьоит нас иларҵоит.
Ақәаҭана ахәҭақәа зегьы абас ишьақәгылоуп: аԥыза, ацәеиха, ацәмаҭәа, ацәшьхәа.
Ацәаӷәара иазку ақәаҭана ибзианы иныҟәгатәуп, ацәмаҭәеи, ацәеихеи ианаамҭоу иӡрыжәзароуп, ауӷә иаҵаукуа ацәқәа ибзианы ибжьатәуп, иааӡатәуп.
Бармышь ақыҭа адгьыл ацәаӷәаразы қәаҭанада иауам, араҟа ацәқәа рыла еиҳа иманшәалоуп.
Бармышь ақыҭаҿы ицәаӷәо реиҳараҩык хәажәкырамза инаркны ацәаӷәара напы адыркуеит.